་གཙང་དུ་སྦྱར་བའི་དྲི་ཆབ་རྐྱེན་གྱིས་བསྒྱུར་བའི་མཆོད་
རྫས་སོ༔ འབྲས་ཟན་ལ་སོགས་གཙང་མའི་བཤོས་སམ༔ ཤ་ཆང་སྒོག་པ་ལྒ་གཡེར་
ལ་སོགས་ཚུལ་མིན་མ་འདྲེས་པའི༔ སྣ་ཚོགས་སྤོད་ཀྱི་བྱེ་བྲག་ཏུ་སྦྱར་བའི་ཞལ་ཟས༔
གཟུགས་ཀྱི་རྣམ་པ་ཅི་ལྟར་མཛེས་པར་བཟོས་པའི་བཤོས་ཟན་བྱེ་བྲག་སྣ་ཚོགས་པ་
རྣམས་རྐྱེན་གྱིས་བསྒྱུར་བའི་མཆོད་རྫས་སོ༔ དྲིལ་བུའི་སྒྲ་དང་༔ དེ་བཞིན་ཕེབ་དང་༔
གྷནྡྷེ་དང་༔ དུང་དང་༔ པི་ཝང་དང་༔ གླིང་བུ་དང་༔ མཁར་རྔ་དང་༔ རྫ་རྔ་དང་༔ དྲ་
བ་རྒྱུད་མངས་དང་༔ རྔ་ཟླུམ་སྟེ༔ དེ་ཡང་རའམ་རྣ་བ་ལ་སོགས་པའི་ལྤགས་པ་གང་
ཡང་རུང་བ་ཤ་དང་སྐྱི་ཆུང་གང་ཡང་མེད་པར་བྱས་ཏེ༔ ཡབ་མེད་པར་སྐྱ་ཐུལ་གྱིས་
མཉེ༔ དེ་སྦང་མ་གསར་པ་བཙིར་བའི་ཁུ་བ་བྲེ་དོར་ཕབ་ཆང་ནོན་གཅིག༔ ཕུ་རོན་
གྱི་བྲུན་སྤར་གང་ཕྱེ་མ་བྱས་པ་བཏབ་ལ་རློན་ཙམ་བསྲེས་པའི་ནང་དུ་ཞག་གསུམ་
སྦང་ལ་ཆུ་བཙིར་མེད་པར་བྱས་ཏེ༔ མང་ཉུང་གི་ཚད་ལྤགས་པ་ནུབ་པ་ཙམ༔ ཞག་བདུན་གྱི་
བར་དུ་འཕུར་བརྒྱང་བྱ་ཞིང་སྐམ་ཐག་བཅད༔ དེ་ནས་དཀར་ཞིང་སྐད་བཟང་བར་
བྱེད་པའི་རྫས་སྦང་མ་གསར་པ་བཙིར་བའི་ཁུ་བར་ཆུ་སེར་འབྱིན་པའི་རྫས་མཚུར་
སྒོང་སྒོག་གང་༔ ལྡིར་ཆེ་བར་བྱེད་པ་ར་ལུག་གི་ཀླད་པ་ཐུར་མ་གང་༔ སྐད་བཟང་
ཞིང་ཆེ་བར་བྱེད་པ་བྱང་ཕུལ་སྤོ་ང་གང་༔ མེ་དང་ཉི་ལྷག་གིས་མི་ཚུག་པར་བྱེད་པ་
ལ་ཕྱུགས་ཆེན་གྱི་གཞུང་བ་ཐུར་མ་གང་༔ ནམ་བད་དང་རླན་གྱིས་མི་ཚུགས་པར་བྱེད་
པ་སུག་ཕྱེ་ཕྱོར་གང་༔ མདངས་ལེགས་ཤིང་འཐེན་ཐུབ་པར་བྱེད་པ་ཞོ་སྐྱ་ཕུལ་གང་
རྣམས་བཏབ་ནས༔ ལེགས་པར་བསྲེས་པའི་ནང་དུ་སྦང་ཞིང་རློན་བསུ་བ་དང་༔ རློན་
བརྙེད་ཡུན་རིང་དུ་བྱ༔ སླར་ཆུ་གཙང་དུ་བཀྲུས་ཏེ༔ ཐ་གམ་ཤོར་བར་གོང་གི་རྫས་
སྣ་བདུན་གྱི་ཁུ་བར་ཞག་གཅིག་བཞག༔ དེ་ནས་གཅུད་ཕུར་གྱིས་ལན་གསུམ་བཞི་
ལ་སོགས་པས་ཆུ་མེད་པར་བཙིར༔ དྲ་དྲི་ནག་ནོག་རྣམས་ལེགས་པར་བདར་ཞིང་
འཇིམ་པ་བརྡུང་བའི་གཟན་སོར་ཡོད་པར་བྱས་ལ༔ རྒྱུན་ལྔ་སྤྱིན་སྦྱར་གང་བྱེད་ཀྱང་
ཐང་གཡོགས་བྱ༔ ཞག་གསུམ་མ་དང་ཉི་ལྷག་གང་ཡང་མི་འབྱུང་བའི་མུན་པར་ཐུག་
རེག་མེད་པར་བཞག་པས་འུར་ཏིང་སིང་ཁྲོལ་དང་ལྡན་ཞིང་༔ རྒྱང་རིང་ལ་སྐད་ཆེ་
བར་འབྱུང་སྟེ༔ ནམ་དུའང་རླན་མི་བྱུགས༔ མེ་ཉི་མ་ལ་མི་བསྲེག༔ དེས་དབྱར་དགུན་
སྟོན་དཔྱིད་ནམ་དུ་ཡང་སྐད་ཐང་ལྷོད་མེད་པར་ཚད་གཅིག་ཏུ་འབྱུང་བར་འགྱུར་རོ༔
ཅང་ཏེའུ་གྱི་གཡོགས་ཀྱང་དེས་མཚོན་པའོ༔ དེ་ལྟར་རོལ་མོ་སྒྲ་སྙན་གྱི་རྣམ་པ་མང་
སྟེ༔ སེ་གོལ་གྱི་སྒྲ་ཡི་མཐར་ཐུག་པར་རྐྱེན་གྱིས་བསྒྱུར་བའི་མཆོད་རྫས་སོ༔ དེ་ལྟར་
ཕྱིའི་མཆོད་པ་རྒྱུ་ལས་བྱུང་བ་དང་༔ རྐྱེན་གྱིས་བསྒྱུར་བའི་རིགས་དང་༔ གོ་རིམ་མང་
པོ་མཚོན་བྱེད་ཀྱིས་ཤེས་པར་བྱའོ༔ གཉིས་པ་ནང་རྒྱུའི་མཆོད་པ་ནི༔ གཞི་མ་བཅོས་
ལྷུན་གྱིས་གྲུབ་པའི་གཟུགས་སྒྲ་དྲི་རོ་རེག་བྱ་ཤ་ལྔ་བདུད་རྩི་ལྔ་ལ་སོགས་པའོ༔
ནང་གི་མཆོད་རྫས་རྐྱེན་གྱིས་བསྒྱུར་བ་ནི༔ རྒྱུ་གོང་མ་ལས་ཀྱང་རྐྱེན་འདུ་བྱེད་ཀྱི་
སྦྱོར་བས༔ མཛེས་ཤིང་ཡིད་དུ་འོང་བའི་གཟུགས་བརྙན་གྱི་བྱེ་བྲག་རིས་སུ་བྲིས་པ་
འབུར་དུ་བཏོད་པ༔ ལུགས་སུ་བླུག་པ༔ མཛེས་པར་བཤམས་པ༔ རྒྱན་གྱིས་སྤུད་པ༔
བསྒྲུབས་ཤིང་བྱིན་གྱིས་བརླབས་ནས་ནུས་སྟོབས་དང་ལྡན་པར་བྱས་ཏེ༔ བདུད་རྩི་
ཆོས་སྨན་ལ་སོགས་པ་སྟེ༔ མདོར་ན་རྒྱུ་རྐྱེན་གཉིས་པོ་ཆེད་དུ་མ་བྱས་པའི་རྫས་རྨད་
དུ་བྱུང་བ་མཆོད་པར་འོས་པ་དང་༔ ལུས་ངག་ཡིད་གསུམ་གྱི་རྩོལ་བས་ཆེད་དུ་གཉེར་
ཞིང་སྒྲུབ་པའི་མཆོད་རྫས་ནང་མཆོད་ཀྱི་བྱེ་བྲག་རྣམས་ལས༔ དབང་པོ་རྣམ་ལྔའི་
མེ་ཏོག༔ གསུར་ཆེན་གྱི་བདུག་སྤོས༔ ཞུན་ཆེན་གྱི་སྣང་གསལ༔ མཁྲིས་སྦྱོར་གྱི་དྲི་
ཆབ༔ ཤ་ཆེན་གྱི་ཞལ་ཟས༔ ལ་ལར་རྡོ་རྗེ་དྲི་ཆེན་གྱི་ཞལ་ཟས༔ དྲི་ཆུའི་མཆོད་ཡོན་
ལ་སོགས་པའང་བཤད་པ་སྟེ༔ དེ་སོགས་ཀྱིས་འགྲེས་ཤེས་པར་རྒྱུའི་དང་༔ རྐྱེན་གྱིས་
བསྒྱུར་བའི་མཆོད་རྫས་སོ༔ གསུམ་པ་གསང་བ་རྒྱུའི་མཆོད་རྫས་ནི༔ སྣང་བ་ཐབས་
ཀྱི་ཆ་དང་༔ སྟོང་པ་ཤེས་རབ་ཀྱི་ཆ་ཐམས་ཅད་དོ༔རྐྱེན་གྱིས་བསྒྱུར་བའི་མཆོད་
རྫས་ནི༔ ཐབས་ཤེས་འཕྲོ་འདུ་ཟབ་མོ་སྦྱོར་སྒྲོལ་དགའ་བདེའི་ལོངས་སྤྱོད་ཏན་གན་
དུ་གྱུར་པ་ཐམས་ཅད༔ སྣང་སྲིད་གཞིར་བཞེངས་བློས་བླང་ཞིང་ཀུན་ཏུ་བཟང་པོའི་
མཆོད་སྤྲིན་དུ་དམིགས་པས་བསྒྱུར་ནས་བཤམས་པའི་རྐྱེན་གནས་ཀྱིས་བསྒྱུར་བའི་
མཆོད་རྫས་སོ༔ མདོར་ན་མཆོད་པའི་དངོས་པོ་ཕྱི་ནང་གསང་སོགས༔ འཇིག་རྟེན་
དང་འཇིག་རྟེན་ལས་འདས་པའི་བྱེ་བྲག་བསམ་གྱིས་མི་ཁྱབ་ཅིང་བརྗོད་ལས་འདས་
པའོ༔ སྤྱི་དོན་བཞི་པ་མཆོད་རྫས་རྣམས་ནམ་གྱི་ཚེ་འབུལ་བའི་དུས་ཀྱི་ཁྱད་པར་ནི༔
ཕྱིའི་མཆོད་པ་ཐམས་ཅད་འབུལ་བའི་དུས་ལ༔ བདམ་རིས་དང་བར་མཚམས་མེད་
དེ༔ མཆོད་རྫས་ནམ་འབྱོར་འབྱོར་དང་༔ ནམ་དྲན་དྲན་དང་༔ ཆོ་ག་ཕྱི་ནང་གསང་
སོགས་གང་བྱེད་ཀྱི་དུས་ལ་སོགས་པ་རྒྱུན་ཆད་མེད་པར་དབུལ་བར་བྱ་སྟེ༔ མདོར་
ན་ཕྱི་མཆོད་སྤྱི་ལ་ཁྱབ་པར་དུས་ལ་དབྱེ་བ་མེད་པར་ཤེས་པར་བྱའོ༔ ནང་གི་མཆོད་
པ་འབུལ་བའི་དུས་ནི༔གསང་སྔགས་ཟབ་མོའི་དབང་དང་སྒྲུབ་མཆོད་ལ་སོགས་
པའི་སྐབས་ཆ་ོག་ཁྱད་པར་ཅན་བྱེད་པའི་དུས་སུ་འབུལ༔ གསང་བའི་མཆོད་པ༔ རྣལ་
འབྱོར་པ་གང་དག་བསྙེན་པ་དང་༔ ཉེ་བསྙེན་དང་༔ སྒྲུབ་པ་དང་༔ སྒྲུབ་པ་ཆེན་པོ༔
ཏིང་ངེ་འཛིན་ཟབ་མོ་ལ་གནས་ཤིང་སྐྱེ་མེད་རྡོ་རྗེའི་བཟླས་པ༔ དགོངས་པ་གཡོ་མེད་
ལ་བཞུགས་པའི་ཚེ་འབུལ་བར་བཤད་དེ༔དེ་ལྟར་ཡང་ཕྱི་ནང་གསང་སོགས་ཀྱི་
མཆོད་པ་འབུལ་བའི་ཚེ༔ སྔར་བཤད་པ་ལྟར་རྣལ་འབྱོར་པ་སོ་སོའི་བློ་རབ་འབྲིང་
ཐ་མ་དགུའི་ཁྱད་པར་གྱིས་ཤེས་པར་བྱ་བ་ལས༔ གཞུང་བཤད་ཙམ་དུ་བྱས་ཤིང་༔
དུས་ཀྱི་ཁྱད་པར་རྒྱས་པར་མི་སྤྲོའོ༔
སྤྱི་དོན་ལྔ་པ་ཇི་ལྟར་འབུལ་བའི་ལག་ལེན༔ རྣལ་འབྱོར་པ་རབ་རྣམས་ཀྱིས་སྣང་བ་
ཐམས་ཅད་ལྷ་དང་ལྷ་མོ་ལ་སོགས་མཆོད་ཡུལ་དུ་གྱུར་པ་རྣམས་ལ༔ སྟོང་པའི་རང་
གདངས་མཆོད་རྫས་དམིགས་པ་དང་བྲལ་བ༔ སྣང་སྟོང་དབྱེར་མེད་གཉིས་མཉམ་
རོལ་པ་ཆེན་པོའི་ཀློང་དུ་ཕྱམ་བདལ་དུ་འབུལ་ཞིང་༔ མ་བཅོས་རྩོལ་བྲལ་ལྷུན་འབྱམས་
སུ་བཞག་པར་བྱའོ༔ རྣལ་འབྱོར་བ་འབྲིང་རྣམས་ཀྱིས་མཆོད་ཡུལ་ཡེ་ཤེས་དབྱིངས་
ཀྱི་ལྷ་ཚོགས་ཐུགས་རྗེ་ཀུན་ཁྱབ་ཏུ་བཞག་པ་དང་༔ མཆོད་ཡུལ་འཇིག་རྟེན་གྱི་མགྲོན་
ཚོགས་ལས་དབང་པོ་རང་མཚན་དུ་སོ་སོར་གནས་པ་རྣམས་ལ༔ མཆོད་རྫས་འབྱོར་
ན་གང་འབྱོར་བཤམས་ཏེ༔ མ་འབྱོར་ན་རྩོལ་བས་ཆེད་དུ་མི་གཉེར་བ༔ སོ་སོར་གང་
ལ་གང་མཁོའི་མཆོད་རྫས་དཔག་ཏུ་མེད་པར་བློས་སྤྲུལ་ཅིང་༔ ཆགས་ཐོགས་དང་
རེ་དོགས་ལ་སོགས་པའི་ལྟོས་པ་མེད་པར་ལིངས་ཀྱིས་འབུལ༔ རྣལ་འབྱོར་པ་ཐ་མ་
རྣམས་ཀྱིས་མཆོད་ཡུལ་དཀོན་མཆོག་གསུམ་གྱི་རྟེན་ལུགས་སུ་བླུག་པ༔ འབུར་དུ་
བཏོད་པ་རིས་སུ་བྲིས་པ་ལ་སོགས་སྐུ་གཟུགས་ཀྱི་བྱེ་བྲག༔ མཆོད་རྟེན་དང་༔ གསུང་
རབ་གླེགས་བམ་ལ་སོགས་པའམ༔ གཙུག་ལག་ཁང་དང་དགེ་འདུན་འདུས་པ་རྒྱ་མཚོ་
བཞུགས་པའི་དགོན་གནས༔ གསང་སྔགས་ཕྱི་ནང་གི་དཀྱིལ་འཁོར་བཞུགས་པའམ༔
ལེགས་པར་བཀྲམ་པ་རྣམས་ཀྱི་སྐུ་མདུན་སྤྱན་ལམ་དུ༔ཕྱི་ནང་གསང་སོགས་ཀྱི་
མཆོད་པའི་བྱེ་བྲག་སོ་སོར་མ་འདྲེས་ཤིང་བཀོད་ལེགས་ལ༔ ཡིད་དང་མཐུན་པ༔ དང་
བ་འདྲེན་པ༔ གཙང་ལ་དག་པ༔ དམེ་རྩོག་འབག་འབྲེལ་ལ་སོགས་པའི་ཉེས་སྐྱོན་
གྱིས་མ་གོས་པར་ཅི་འགྲུབ་འགྲུབ་བཟང་དུ་བཤམས་ལ༔ བརྗོད་ཚིག་དང་ཕྱག་རྒྱ་
ཏིང་ངེ་འཛིན་གྱིས་སོ་སོ་བསངས་སྦྱངས་བྱིན་གྱིས་བརླབས་ཤིང་དཔག་ཏུ་མེད་པ་
བློས་སྤྲུལ་ནས༔ གཞུང་སོ་སོ་དང་མཐུན་པར༔ སེར་སྣ་འཇུར་གེགས་དང་རེ་དོགས་
ཀྱིས་མ་བཅིངས་པར༔དད་པ་དང་གདུང་ཤུགས་གཏོང་བ་ཆེན་པོའི་བསམ་པས་
འབུལ༔ གསོལ་བ་གདབ་པ་དང་༔ ཕྲིན་ལས་གཞོལ་བ་སྨོན་ལམ་དང་བཅས་
པ་ཆོ་ག་ལ་སོགས་སོ་སོའི་ལས་གཞུང་རྣམས་ནས་འབྱུང་བ་ལྟར་བྱའོ༔ འདི་ལ་ནི་
ལེ་ལོ་དང་རྣམ་གཡེང་གི་དབང་དུ་མ་སོང་བར་ལུས་ངག་ཡིད་གསུམ་བརྩོན་འགྲུས་
དང་ལྡན་པས་མཆོད་པའི་བྱ་བ་ལ་འབད་ཅིང་༔ གཞན་ལ་ཡང་བསྐུལ་བ་དང་༔ བྱེ་
བྲག་ཕྱེད་པས༔ ཕྱི་ནང་གསང་བའི་མཆོད་རྫས་མ་འདྲེས་པ༔ མཆོད་དཔུང་ཆེར་བསྐྱེད་
པ༔ བཀོད་པའི་ཁྱད་པར་ལེགས་ཤིང་ཡིད་དང་མཐུན་པ༔ འབག་འབྲེལ་མེད་ཅིང་
གཙང་སྦྲ་དང་ལྡན་པ༔ ཉེས་པའི་སྐྱོན་དང་བྲལ་བ༔ ལེགས་པའི་ཡོན་ཏན་དང་ལྡན་
པར་བྱེད་པ་རྣམས་གལ་ཆེའོ༔
སྤྱི་དོན་དྲུག་པ་ཕུལ་བའི་ཕན་ཡོན་གནས་སྐབས་དང་མཐར་ཐུག་གཉིས་ལས༔ གནས་
སྐབས་སུ༔ཕྱི་ནང་གསང་བའི་མཆོད་པ་བཤམས་ཚུལ་ལ་སོགས་པ་རྣམས་སྤྱིར་རང་རང་གི་གཞུང་ལས་
འབྱུང་བས་ཤེས་པར་བྱ་ཞིང་༔ ཁྱད་པར་གནས་དང་ས་ཕྱོགས་ཀྱི་ཡངས་དོག་ལ་དབྱེ་བྱ་ཞིང་གང་ལ་གང་
འཐད་དུ་མཛེས་པར་བཀྲམ་ཞིང་རྒྱན་གྱི་རྣམ་པ་དང་ལྡན་པར་བྱའོ༔ལུས་ཀྱི་སྒོ་ནས་མཆོད་པའི་བྱེ་
བྲག་ལ་བརྩོན་པས༔ ལུས་ཀྱི་སྒྲིབ་པ་སྔར་བསགས་པ་རྣམས་དག༔ ཕྱིས་མི་འགོ་
ཞིང་༔ ནད་མི་འཇུག༔ ཀུན་གྱི་ཡིད་དུ་འོང་༔ སྤྱོད་ལམ་མཛེས་ལུས་ཀྱི་བྱ་བྱེད་མཐར་
ཕྱིན༔ ལུས་ཀྱི་སྟོབས་དང་ཡོན་ཏན་རྒྱས་པ་ལ་སོགས་པའི་ལུས་ལ་ཡོན་ཏན་དཔག་
ཏུ་མེད་པ་འབྱུང་༔ དེ་བཞིན་དུ་ངག་གི་སྒོ་ནས་མཆོད་པ་ལ་བརྩོན་པས་ངག་གི་སྒྲིབ་
པ་སྔར་བསགས་པ་དག༔ ཕྱིས་མི་གོས༔ ངག་དིག་ལྐུགས་ལ་སོགས་པའི་ནད་མི་
འཇུག་ཅིང་༔ ངག་གི་ནུས་པ་འབར་ནས་བསྙེན་པ་ལ་སོགས་པའི་ཡོན་ཏན་དཔག་
ཏུ་མེད་པ་འབྱུང་༔ ཡིད་ཀྱི་སྒོ་ནས་བརྩོན་པས༔ ཡིད་ཀྱི་སྒྲིབ་པ་སྔར་བསགས་པ་
ཐམས་ཅད་དག་ནས༔ ཕྱིས་མི་གོས་ཤིང་༔ ཡིད་ལ་ཉེས་པའི་སྙིང་རླུང་ལ་སོགས་པ་
མི་འབྱུང་༔ ཅི་བསམ་པ་ཐམས་ཅད་འགྲུབ་པ་ལ་སོགས་པའི་ཡོན་ཏན་དུ་མ་རྒྱུད་ལ་
འཆར་བར་འགྱུར་རོ༔གཞན་ཡང་མཆོད་པ་ལ་བརྩོན་པའི་ཕན་ཡོན་ལོངས་སྤྱོད་
འཕེལ༔ ཚེ་རིང་ནད་མེད་ལ་སོགས་པའི་ཡོན་ཏན་བསམ་བརྗོད་ལས་འདས་པ་འབྱུང་
བར་འགྱུར་རོ༔ མཐར་ཐུག་བསོད་ནམས་ཀྱི་ཚོགས་འདི་ལ་བརྟེན་ནས༔ ཡེ་ཤེས་
ཀྱི་ཚོགས་འགྲུབ་ཅིང་༔ ཐ་མ་ཡང་ལྷ་མིའི་ལུས་ཕུན་སུམ་ཚོགས་པ་མཐོ་རིས་ཀྱི་ཡོན་
ཏན་མཐའ་དག་དང་ལྡན་པ་ཅན་དུ་སྐྱེ་བ་ལ་སོགས་པ་དགེ་ལེགས་ཀྱི་ཡོན་ཏན་དཔལ་
འབྱོར་དུ་མ་འཕེལ་ཞིང་རྒྱས་པར་འགྱུར་རོ༔ སྤྱི་དོན་བདུན་པ་མཆོད་པ་མ་ཕུལ་བའི་
ཉེས་པ༔ གོང་གི་ཡོན་ཏན་དེ་རྣམས་ལས་ལོག་ཅིང་ཁྱད་པར་དུ་ཞི་རྒྱས་དབང་དྲག་
ལ་སོགས་པའི་ལས་མི་འགྲུབ༔ ཡེ་ཤེས་ཀྱི་ཚོགས་ལྟ་ཅི་སྨོས་ཅི་འཚལ་ཏེ༔ ཐུན་མོང་
གི་དངོས་གྲུབ་ཕྲན་བུའང་མི་འབྱུང་༔ ཚེ་འདིར་ལོངས་སྤྱོད་དབུལ༔ ཚེ་འཕོས་ནས་
ཡི་དྭགས་ཀྱི་སྐྱེ་བ་ལེན་པའམ༔ མི་དབུལ་པོ་ལ་སོགས་བཀྲེན་པོར་སྐྱེ༔ ཡེ་ཤེས་ཀྱི་
ལྷ་དང་སྲུང་མ་འདུ་བ་ནི་ལྟ་ཅི་སྨོས༔ འཇིག་རྟེན་གྱི་ལྷ་འདྲེ་ཡང་མི་འདུ་བ་དང་༔ མགོན་
སྐྱབས་དཔུང་གཉེན་མེད་པར་ཀུན་གྱི་ཡིད་དུ་མི་འོང་༔བྱ་བའི་ལས་གང་ཡང་མི་
འགྲུབ༔ འཇིག་རྟེན་པའི་རྒྱ་གད་ཀྱི་གནས་སུ་འགྱུར༔ ཆོ་ག་རྣམས་ཀྱི་ཡན་ལག་ཉམས་
པ་ལ་སོགས་པའི་ཉེས་སྐྱོན་བརྗོད་ཀྱི་མི་ལང་བ་ལ་སོགས་པ་འབྱུང་བའི་ཕྱིར་ན༔ ཕྱི་
ནང་གསང་སོགས་ཀྱི་མཆོད་པ་རྒྱས་བསྡུས་ཤིན་ཏུ་བསྡུས་པ་སྟེ༔མཐར་ཡང་མཆོད་
པའི་ཆར་གཏོགས་སྣ་རེ་ཙམ་ལས་མ་གྲུབ་ཀྱང་༔ ལུས་ངག་ཡིད་གསུམ་གྱིས་འབད་
པས་དོན་དུ་གཉེར་བར་བྱའོ༔ རང་གི་སྦྱོར་དངོས་རྗེས་གསུམ་དང་ལྡན་པས་མཆོད་
པ་ཕུལ་བ་ལ༔ གནས་སྐབས་དང་མཐར་ཐུག་གི་ཡོན་ཏན་འབྱུང་བ་ལྟ་ཅི་སྨོས་ཏེ༔
གཞན་ཞིག་གིས་མཆོད་པ་བཤམས་པ་མཐོང་བ་ལ༔ དཀོན་མཆོག་མཆོད་ཅེས་ཐང་
གཅིག་བརྗོད་པ་ཙམ་གྱིས་ལྷ་དང་མིའི་གོ་འཕང་ཁྱད་པར་ཅན་འགྲུབ་པར་འགྱུར་ཏེ༔
སྔོན་རྒྱལ་པོ་གྲགས་སྦྱིན་གྱི་ཁབ་ཀྱི་ཀུན་དགའ་ར་བར༔ ཁྱིམ་བདག་དགེ་བའི་དཔལ་
ཞེས་བྱ་བ༔ དགྲ་བཅོམ་པ་མཆོད་པའི་སླད་དུ༔ མཆོད་པའི་ཡོ་བྱད་བསྙེན་བཀུར་
གྱི་རྫས་བཤམས་ཏེ༔ བསྐལ་པ་མང་པོའི་གོང་ནས་མི་ལུས་ཐོབ་པའི་སྐལ་བར་ལྡན་
ཡང་༔ སྦྱིན་ཤུགས་ཀྱི་ལས་འཕྲོ་མེད་པ་ལ་བརྟེན་ནས༔ གང་དང་གང་དུ་སྐྱེ་བ་བླངས་
ཀྱང་བཀྲ་ཤིས་ཤིང་ཕོངས་པས་རུས་མྱག་ཏུ་གྱུར་པའི་མི་གཅིག་གིས་མཐོང་བས༔ རང་
ལ་སྤྱོད་པའི་དབང་མེད་ཀྱང་༔ ཁ་འཁྱམ་དུ་དཀོན་མཆོག་མཆོད་ཅེས་བརྗོད་པའི་བསོད་
ནམས་ཀྱི་ཤུགས་དེ་ལ་བརྟེན་ནས་སྐྱེ་བ་དེ་ཉིད་དུ་ལོངས་སྤྱོད་དང་ལྡན་ཞིང་༔ ཚེ་འཕོས་
ཀྱང་ལོངས་སྤྱོད་དང་ལྡན་པ༔ སྦྱིན་བཏང་ལ་དགའ་བ་ཞིག་ཏུ་སྐྱེས་པ་ལ་སོགས་པའི་
གཏམ་རྒྱུད་མང་པོ་གསུངས་པའི་ཕྱིར༔ མཆོད་པའི་བྱེ་བྲག་དང་༔སྦྱིན་གཏོང་ལ་
བརྩོན་པར་བྱའོ༔ འདིར་སྨྲས་པ༔ སྐྱེ་བོ་ལོག་ལམ་ཞུགས་རྣམས་དང་༔ དགེ་སྦྱོང་
དྲེགས་པ་བསྒྲུབ་པ་དང་༔ སྔགས་པ་འདོད་པས་བཅིངས་རྣམས་ཀྱིས༔ མཆོད་པའི་
ཡོ་བྱད་ཅི་བཤམས་ཀྱང་༔ སྨོན་པའི་ཚུལ་དེ་མ་ཤེས་པས༔ འཇུག་པའི་སྡིག་ཏོ་དག་
དང་བཅས༔ འབྲས་བུ་དྲི་ཟ་སྲིན་པོའམ༔ གཅན་ཟན་སྡིག་སྤྱོད་དབང་པོ་ཆེ༔ ཀླུ་གདུག་
ལོངས་སྤྱོད་ལྡན་པ་པོ༔ གནོད་སྦྱིན་ཤ་ཟ་མ་རུངས་པ༔ ངམ་གྲོགས་གཡང་ས་ཅན་
དུ་སྐྱེ༔ དེ་འཕོས་ཡི་དྭགས་གནས་སུ་ལྷུང་༔ དེ་ཕྱིར་སྦྱིན་དང་མཆོད་བརྩོན་པ༔ བསམ་
འདུན་རྣམ་དག་ཐེག་ཆེན་བློ༔ སྙིང་རྗེ་བྱང་ཆུབ་སེམས་ལྡན་པས༔ རེ་དང་ལྟོས་པ་
དང་བྲལ་བས༔ ཚུལ་གསུམ་དག་པས་བརྩོན་པ་གཅེས༔ འདི་ལྡན་དོན་ཆེན་སྐལ་
བཟང་མཆོག༔ འབྲས་བུ་དགེ་ལེགས་སྟོབས་ཆེན་འཕེལ༔ ཕྱི་རབས་རྣམས་ཀྱིས་དེ་
དོན་སྤྱོད༔ བསོད་ནམས་ཡེ་ཤེས་སྟོབས་འཕེལ་བ༔ མཆོད་པའི་ལག་ལེན་དམར་
ཁྲིད་མཆོག༔གུད་དུ་སྦས་པའི་ཡིག་ཆུང་སྟེ༔བདག་འདྲ་པདྨ་འབྱུང་གནས་ཀྱིས༔
ད་ལྟ་མངའ་བདག་ཡབ་སྲས་དང་༔ རྗེས་འཇུག་རྣམས་ལ་བཞག་པ་ཡིན༔ ལས་ཅན་
བུ་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ སྦས་རྒྱ༔ གཏད་རྒྱ༔ གཏེར་རྒྱ༔ དྷ་
ཐིམ༔ བདག་འདྲ་གཏེར་སྟོན་སངས་རྒྱས་གླིང་པའི་གཏེར་མ་ཡང་དག་པའོ༔ མངྒ་
ལཾ།། །།